
AGANSOANI 


A-chik golpo mingsako bikote sena nangnike aro gisiktang sike anga ia 
“Sonajing” minggipa golpoko seaha. Ua golponi skanggipa bakko 1958 bilsio 
aro gnigipa bakkol964 bilsio chapa ka-ataha. “Sonajing” ki tapa gimik 
kasaani bidingo segimin golpo ong-ani gimin ua ki-tapni minggipin bimungko 
“Ka-saani Git” ineba mingaha. 

Ua golpoko A-chikrangni janggi tangani bewal, niam, maniani aro 
changa-sapanirango pangchakesa anga seaha. Skangni salrango A-chikrangni 
janggi tangao dungchapgipa bewalranga matcha-pil-a, sam-kal-a, a-kim-gaa, 
gando-makkal-pala, bobil-dinga, chrok-mesaa aro katta-agana ba katta- 
ring-arangan ong-a. Da-ororoba A-chikrang gitrangko namnikgipangrang 
ong-a. Uni gimin “Sonajing”-ni golpo gimikkon ku-marapo donesa seaha. 
Ua kitapni je apsan pod-koba ‘direng’-ni, ‘gonda’-ni, ‘harara’-ni, ‘serejing’- 
ni, ‘nanggorere’-ni, ‘himangai’-ni, ‘aiao-aiao’-ni aro ‘boel’-ni sulrangchiba 
ring-na man-a. larangara A-chikrangni man-batelaigipa sulrang ong-a, aro 
ku-marapo katta-rikanirang ua sulrangna namedake ma-gapon uarangko aiao 
inmangipa sul-salanirang inesa aganna man-aia. 

la chonbegipa kitapde “Sonajing” Bak I, Bakll aro Bak lll-oni golpo 
gimikko man-gope ku-akmao ba aganbewalo kandike segiminsa ong-a. Indiba 
“Sonajing” Bak I, Bak II aro Bak Ill-ko dakmesokani gita seahani gimin, 
badiaba badiaba bakrangko nanga gita taridape, sikode dakmesokna jakkalna 
man-a. 

la “Sonajing” golpoo jakkalgipa manderangni aro biaprangni 
bimungrang gimikan bikote segiminsa ong-a, aro banoba aro basakoba 
indakgipa apsan bimungrang dongode uan maibakai ong-tinggrikanisan 
ong-aigen, indiba apsan mingtinggrikgipa manderangko aro biaprangko 
mangsongja. 

Sena-jotna changpajaoba aro A-chik-ku-o indakgipa seanirang 
donggenchimoba, A-chikni kam, gisik, dakbewal aro changa-sapanirangko 
seachi parake donangpana mangsonge “Sonajing” golpoko bikote seaha. 


Tura, Garo Hills Ki-ta|>-segipa 

December 1 7th, 1 985. (B-S. Bangshall) 

SONAJING 

(KASAAN’ GIT) 

CHUGIMIKGOLPO 


BAKI 


Adita skang chasongo mingsinggipa badiaba A-chik song damsa 
dongachim. Ua songa balsrisri balwa nanggipa apalbegipa abri patal kosako 
dongani gimin aro pang-sangsang niwate rona niwattobeani gimin namen 
an-sengbeachim. Ua songo nokking jetbea, aro nokachik nokrangko wa-a 
bolchisa rikaioba mangrake aro nitobee song ni apalgipa sarani 
samtangtangchi riting riting dake aro nokantikon sarachipakna mikkanggrike 
rikachim. Pantcrangni nokpanteara jang-ki chubee tang-doe nokmikkangni 
krong aro bilbangrango bimangrangko sol e-kite te-jangjang kimjimjim 
chanangbee songni kosakchipak rikgimin songko mikkim chaatachim. 

Ua songni a-kongchipak grikbegipa chiring dilsaoniko chidare pongsni 
sala gnang, aro songni sepang salaramchipako dal-gipa chibima dilsaba 
gnangchim. Song a-bri patal kosako ong-oba te-gatchu, te-brong grim grim 
dake songko ka-sinatan baksa nitoatachim. Ua songo pante-nomilrang 
jelachim, aro attamrango nomilrang nok mikkang sarao mi su-ronga aro 
panteranga Jajong teng-ao sue-goe kal-susarongachim. Aro ua songara 
songgimikan chi-jengjeng rongtaibegipaba ong-achim. 

Ua songni manderanga A-chik pagitchamrangni maniani niam aro 
dakbewalrango janggi tanggiparang ong-a aro uamangni ku-mong- 
nangrimgrikanirang mangrakbeachim. Uamangni gisepo biiakgipa- 
wa-sagipa, chalang-matgrik, goera-ka-grak, changgipa-sapgipa, gro- 
jerakgipa aro A-chik katta man-giparangba dongachim. Aro ua songan 
Balsrigittim minggipa song ong-a. 

Ua songo saksa nambegipa nomil donga, aro uko nambegipa inesan 
aganna man-aigenchim. Uan gisik seng-gipa, namnama gun gnanggipa, 
nitobegipa aro ka-saanian gapgipa A-chik me-tra saksa ong-achim. Mandeni 
mikkang-bimang nitoani baksa namnama gun gisik, kam aro choion 
dongrongbrejachim, indiba ua me-trao iarang gimikan chu-soke donga aro 
uko Dakgipa-Rugipaan dingtangmancha pattiate watataha gita nikpilaiachim. 
Uan Sonajing minggipa ong-a. 

Balsri gittim songoni salpaksani ramao Dingram Gitok minggipa songba 
donga. Ua songo saksa chananggipa, gisik seng-gipa aro bil-bilakgipa 
Balseng minggipa panteba dongachim. Indiba uan rasong gripagipa aro 

kangal cholgri ong-e atchigipasa ong-achim. Balseng-ni chonmitingon uni 
pagipade boloni ga-ake siangaha. Balseng-ni ma-gipara segipani siani ja-mano 
Boldam Songgital minggipa songgipinchina Balseng-ko rime katdilangaha. 
Ua songo dongmitingo duk ong-e janggi tangna nange aro sianggipa setangna 
kalime Balseng-ni ma-gipaba siangaha. Ma-gipani siani ja-mano Balseng 
an-tangni atchiram Diagram Gitok songchi saksan brangangaha. Atchiram 
songtangoba uni ma-de-ma-jong nangarangba dongjahachim. Uni gimin ua 
songni saksa mandeo dongnapeaha. Aro unon Balseng pante sokaha. 

Changsao, Robibal salo attamgrochipak a-ba ramajoljol roampana ine 
Balseng ong-katangpaaha. Unomitingo sam-bolrang ritimbamiting ong-ani 
gimin a-barango rona an-sengbeachim. Balseng a-ba rama sambao rong-te 
kosako asonge sam-bibalrangko nie ropaengachim. Tiktak ua somoio 
maibakai manchisoa gita Sonajing-ba a-ba ramarango niwate ropana 
re-baaha, aro indake re-baon aditachel-aonin Balseng-ko nikate uchipaknan 
ramajoljol re-angaha. Balseng-de uko niksojaengachim, indiba sepangona 
sokoa samcheng gam-ana niaton Sonajing-kosa del-dikdik ua nikaha. Unon 
Sonajing-de kratcha-e re joljolangengachim indiba Balseng uko sing e 
nirikaha. 

Balseng aro Sonajing, uamang saksa sakgipinko u-igrikengachim, maina 
chonmitingo Balseng-de Balsrigittim songchi roangrongachim. Indiba da-o 
uamang sakgnian pante-me-tra sokosa gronggriktaiaha. Uni gimin uamang 
kratcha-a gnang u-igrikkuja gitasa agangrikchengaha, aro saksa sakgipin-ni 
bimungrangko sing-grikchenga dakesa agangrikna a-bachengaha. 

Uamang sakgnian gisik sram-sram, saksara sakgipin-na bate bate 
chol-et-rongret kattarangko ma-rap ma-rap agangrike A-chik sulrangchiba 
ring-joljole roaha. Unon uamang an-tangtangni chonmiting salrangni gimin 
saksa wet saksa wet dake agangrikaha. Unikoa nitoani, mikchaani aro 
ka-saani bidingrangoba uamang gisik seng-bee agangrikroroangaha. Uamang 
sakgni-ni chanchiani aro u-ianirangba apsan apsan ong-aiachim. Indake 
agangrike roangon aditani ja-mano attam salniangaha. Unon an-tangko 
nokchi-songchi re-dilatchina Sonaj ing Balseng-ko mol-molaha. Balseng adita 
jechaka dake rongret-cholet aganani ja-mano Sonajing-ko uni songchi 
re-dilatangaha. 

Balseng aro Sonajing attam salnio a-ba ramako re-angon rama noksik 
gonggerango wa-grip salakkim andalsimsim dakengachim. Indakgipa 
biaprangko uamangni re-angmitin^ matcha dal-gipa mangsa rong-ma mittino 
dongsoe randingataha, aro uamangni jajamitingo uamangko chagopaha. 
Unon Balseng aro Sonajing jagok-jabrangari silang-dare rikam rikam a-ba 
rama joljol simang-tangmang katangaha. Indake katangon wa-jak bijako 
ga-soltapmane sakgnian a-kuang tu*beachi ga-akangjok aro Balseng-ni 

jakasini ja-pako wa-chok datsima gita bu-aha. Got-chong bu-gipako misil- 
misil okgalate, sam-bijakko matgipao sepdape aro gana-ba-ratangko chite 
Sonajing Balseng-ni mata-pariko katipataha. 

Indiba matcha dai-gipa uamangko jaksiksrangna man-jaha. Unon attam 
walaha aro salaramchi jajong jarambong nabaaha. Ja-a saaoba Balseng 
gol'dik chane Sonajing-ko nokona soke re-dilangaha. Unoni an-tangtangna 
a-sel ong-ani gimin agangrikjoljole adita re-angani Ja-mano songona sokna 
sepangon, Sonajing-de attain walahani gimin uni pagipa uko manengsogen 
ine kenengachim, aro maiba a*selko pa-sike tol-c aganna ine chanchiengachim. 
Indiba, jeba ong-china kakket kattakon aganaibo ine Balseng una aganaha. 

Songona sokangon uamangko achak singsoaha, aro Sonajing-ma-angni 
nok sepangona sokon noko Sonajing-ni ma-gipa-pagipanijegrikani ku-rangko 
uamang knaaha. Uamang te-brong ja-pango knatime nion, Sonajing-pa 
Sonajing-mako, Sonajing-ko saie-manenge nokoniko katata ine pote 
jegrikengachim, maina walona kingkingba uamang Sonajing-ko noko 
niksokujaengachim. Una skang changrangoba Sonajing-magipa Sonajing- 
ko sai-manengrongachim. Indiba uasalode Sonajing-ma-gipa Sonajing-ko 
saia ba manenga dongpajachim. Uni gimin Sonajing ma-gipade raken 
jechakaha, Sonajing pagipaba batebate ka o nangrorobaaha aro indaken 
uamang dokgriknasipilengachim. Unomitingoachakba Sonajing aro Balseng- 
ko chanapnape sing cngani gimin an-tangtangni jegrikana sing-enga ine 
chancliie Sonajing pagipa achak-ko ka done dokna rikangaha. Unon Sonajing 
saraona ong-kate aii-tangko pagipana mesoksoaha. Sonajing pagipa uko 
sandirniting somoio Sonajing-kosa re-baengako nikdike ua detangko 
mol-mole nokona rimbaaha. Unon Sonajing ma-gipa-pagipa demechikko 
niksoe ka-a be-a namgrikaha aro uamangni gisegrikarangba jripjrang 
namangpiiaha. 

Unon, bachi re-angcnba attam walchipbana nangaha ine Sonajing pagipa 
demechikko sing-aha. Sonajing pagipani sing-ana aganchakna kenengachim, 
indiba pagipa ka-o nangjawa kakketko aganbo inani gimin Sonajing-ba kakket 
kattakon pagipana aganaha. Uni pagipa kakketko aganani gimin detangko 
namnike Baiseng-ko nokona rimbachina Sonajing-kon -watataha, aro uaba 
kusi ong-bee Balseng-ko jako sale nokona rimbaaha. Balseng-ko niksoon 
Sonajing-pa kusi ong e rimchaksoaha, aro do-o dokc mi song-e cha-dilchina 
ua Snnajing-na aganaha. Unikoa Sonajing-pa nokpanteni pante saksa 
Doenang minggipako okaniate mi-cha-mano Balseng-ko nokpanteo tuchina 
rimechina gita una aganataha. Uni ja-mano Sonajing-pa an-tangde nokchi 
tuna re-angaha. 

Mi song-na ine babilsiotia re ange chi basingko nion chide 
dongsrangjahani gimin chiring chidareoniko chi ko-ena nangaha. Indaken 

ja-a saoba Balseng gol-dik chane wa-al nate Sonajing-ko chi ko-china chiring- 
chikoiona re-dilangaha. Chigaoni sokbapile bikbik-bakbak srapsrap 
agangrikjoljole Sonajing mi-bijak song-aha. Mi-bijak song-mane Sonajing 
Baiseng baksa damsan meattamko cha-aha. Mi cha-man-ringmane ua 
Balseng-ni ja-a mata pariko tariattaiaha aro unon Sonajing-pani aganatgipa 
Doenang minggipa pante re-baaha. Uan agan-bal-eke ka-dingatna changgipa 
pante saksa ong-achim. Nokona sokbana skangan “Mama Balseng 
dongama?” ine Balseng-ko okambajoljolesa ua re-baaha. Balseng-de 
Doenang-ko u-ikujachim, indiba Doenang-de skango Balsrigittim-chi 
Balseng-ni roangaonin uko u-iengachim. 

Doenang Baiseng-ko nokpantechi re-china rimon Balseng-de ja-a ga-e 
re-nan man-srangjahachim, maina pariko su-srange sam dapaton uni mata 
pari sabataha. Uni gimin Balseng-ko ba-tome rimangpachina Sonajing 
Doenang-ko aganaha maina ua ja-a ga-nan man-chongmotjaha ine u-iaha. 
Sonajing andap-pindapani ba-rarangkoba Balseng-naon-atengachim, indiba 
nokgachi nokni ba me-chik-desani jakkala ba-ra-kancharangkode nokpantechi 
ra-napmaija ine uamang ra-angjaha. Unikoa, jeba ong-bo re-na 
man-chongmotjaenga ine nike, Doenang Balseng-ko janggilo ba-tome 
nokpantechi ra-angaha. Aro indake ekgrikangon walde waljatchi ong-angaha. 

SONAJiNG 


BAK II 


Uamang Sonajing-paiii sarako badee re angmangmangon, Doenang 
Balseng-ko ba toma gnangan kosakjoljol tang doangaha, aro bachipakan 
bildoangenga ukoba uamang u ijaha. “Maina angko ba toma gnang do o 
giia bilbitenga'’ ine Balseng-ni sing on aganbal ekna man gipa Doenang 
"Anga an tangde gisepo walo bile roronga, indiba an tang saksande agre 
balbojengjeng Jakaia, sakgnisa nambata” ine aganchakaiaha. Indake ua 
Balscng-na etiale-mangkale aganchakoba Doenang an tang manchaba mai 
ong enga ba maikai Balseng-ko ba bita gnang kosakjoljol tang doangenga 
uko ua uijalia aro gisiktangode jajrengaha. '‘Daoba nokpanteona sokkujama” 
ine Balseng-ni sing on ^baoni nokpantekosa janapengasai, nokpantekode 
da sion an chingde galbamanjok” inesan Doenang-de aganchakpaaijok. 
Indake waltongsa Balseng aro Doenang mamasaba ba bita gnang bilangani 
jamano sengnasiachibara biap damsao onchongtokeaha. 

(Jamangni onchokegipa ba ga-akegipa biapara Balsrigittim-oni adita 
chel ao donggipa Ballinggiri minggipa songgipinsa ong achim. Ua Ballinggiri 
songo namgijagipa aro samchi kal ak-sinakna changgipa saksa buchuma 
donga aro ukon Jo Jengma ine mingsingachim. Balseng aro Sonajing-ni a ba 
ramako re bamitingo buring a chang diltuao uamangko matcha dake 
kenatgipaba Jo jengma-sachim. Uan matcha pil e uamangko kenataha, maina 
uan matcha pil naba changachim. Unikoa Doenang-ni Balseng-ko 
nokpantechi batome rimangmitingoba Jojengma-de noktangon uamangko 
samni bilchi nikate aroba pil sa sam-kal*aktaiaha, maina ua Balseng aro 
Doenang-ko an tangni nokona sokbaatna mangsongaha. Indaken ua montro 
minge bilakgipa samgittangko sip|X)dape balwao wataton Doenang Balseng- 
ko ba bita gnang kosakjoljol tang doange do o bilbaa gita Jojengma-ni nok- 
mikkangona ba bita gnang romrome sokangaha, aro unosa Balseng aro 
Doenang ba bita gita nangkapgrikaoni ma ekgrike sakgnian sakprakprak 
skang gitan ongtaiaha. 

Jo'jengma-o Norindik minggipa saksa demechik donga, aro Balseng- 
maangko sokbaatani mangsongania Balseng-ko demechiktangNorindik-na 
aro Doenang-koa an tangna sam-mikmalchi malatna ine uni miksongahi 
ong achim. Indiba Balseng aro Doenang uni nok-mikkango ga^akon '^Baoni 
panterangsa, mainasa nabaa sokbaa^' ine uija dakesa Jo Jengma uamangko 
singsoaha. 



Balseng aro Doenang uni nokona sokbamangman^n Jojengma-de sruk- 
smk Balseng-na sam-mikmal on-ataha, indiba gitik-gitak montroko mingaton 
Doenang-kosa mingsretatmanaha aro indakesa sam-mikmal Doenang-o 
nange ua Norindik-na rang-san mikchaaha. Jo-jengma-ni miksonganide 
Balseng-ko samchi demechiktang Norindik-na malatna ba mikchaatna inesa 
ong-achim. Uamang katna man-jachina gitaba noksam wilwiie samchi muni 
piaha. Unomitingo pringwalni somoi ong-achim. 

Sam-mikmaiko tarie watatani ja-man tapan Jo-jengma demechiktang 
Norindik-ko de-mesaaha. Norindik tusiaoni simakbae naringrotko ganjolari, 
knitangko doksate aro ba-ra chinpakjoie chakatbaaha. Unon Jo jengma 
Balseng-maangna mi-bijak song-e-rite on-china Norindik-na aganaha. Ua 
obostarangko nikon Balseng an-tangde pilakkon u-itokaha: chong-motan 
uamangko Jo-jengma sam kal-ake an-tangona sokbaataha aro sam-mikmalchi 
an-tangko Norindik-na malatna dakenga ine u-iaha. Indiba sam-mikmalde 
uo nangjaha ineba Balseng ui-aha. Indimangba samchi snaknaba donga ine 
kene Balseng Norindik-na mikchaa dakmike mesokaha. Da-nang Balseng- 
na minge on-gipa sam-mikmalara Doenang-osa nange uasa Norindik-na 
mikchaskaaha. 

Jo-jengma alnama dakmike, Balseng aro Doenang-ko soka-chake, do-o 
doke mi song-e aro chu cheke on-simsimaha. Balseng iarang gimikkon ui-oba 
Jo-jengma sam-snakna kene Norindik-na mikchaa dake, chu peka dakmike, 
cha-e-ringe, chrok-mesae chakchike roangpaaha. 

Attamsao Balseng aro Doenang chu-bitchi kanako ringe pektokaha. 
Balseng-de agre pekade ong-ja, indiba peka dake mesokna gita ua bawile 
chroke roaha. Unon uamang gimikan Balseng-ko ja-rike bawile 
chrokangtokaha. Indaken, Balseng-ni ki-sango Norindik, Norindik-ni ki-sango 
Doenang aro Doenang-ni ki-sango Jo-jengma dake riting riting bawile 
chrokangtokaha. Norindik-a Balseng-na mikchae uko ja-rike, Doenang-a 
Norindik-na mikchae uko ja-rike aro Jo-jengma-ra Doenang-na mikchae uko 
ja-rike nangsrap nangsrap wilwiie riting dake chrokangtokaha. Uamang 
Balseng-ko ja-rike mikchaatangtangko nan^hapchape dawilwii chrokon nina 
nitopilaha aro skanggipa Balseng-de ja-manbatgipa Jo jengmarko ritingode 
ja-rika gita ga-akskaaha. 

Aditani ja-mano Balseng chrokako dontongon Norindik uko gonda- 
serejing doke rodilaha. Unomitingo Jo-jengma-ba Doenang-ko wal-timo 
asonge kore doke rodilskaaha. Doenang-ba Jo-jengma-ko kusi 
ong-atnamangmang am-boljako mil-am dake aro am-pok bolsako seppi dake 
ra-e grika dake roaha. Doenang-ni am-boyachi engdinge grika dakon 
Jo-jengma an-tango nangna kene rang-san jite ^on wal-tim so-ani am-boljao 
ga-tingdelmane ua wa-alchi chikkipe ga-akangaha. Gantong dangrue so*ani 

walsare darertpripo ga'akon Jo-jengma-kode ganchio so’a gita rang'san 
wal sare cha bake kamaha. Jo jengma-ko bakbakan wa-aloniko 
salongkatahachim, indiba unon uko wakko-do-ko so-agita wa-al kamanaha 
aro ua ku gap-ku-gap dakari Janggi galsrangaha. 

Norindik magipa Jo-jengma-ni siana una ka-a-bee grapaha, aro Balseng 
aro Doenang-ba grapa dakmike mesokaha. Sam snakgipa ba jaknokgipa 
Jo'jengma siahani gimin uni samrang ke-jaha ba bo-oka gita ong-aha. Unon 
Balseng aro Doenang ua biaponi bakbakan katangaha. Uamang badia ramako 
songchina re-na nanga uko chanchigija Je rama ja-kol nika ua gitan 
kattimangangaha. Bring seng-on dilsa rama bimongo uamang nadikeaha. 

Balseng aro Doenang katbaani ja-mano Jojengma-ni noksamona matcha 
jinma rebaaha, aro uamangni dal-batgipa mangsade Jo-jengma-ni manggisiko 
chikkape balangaha. Unomitingde Norindik-de kenen sibokpilahachim, indiba 
ua dikdiksani gisepon chakate uanoni simang-tangmang katangaha. 

Balseng aro Doenang rama nadikgipa joljol katbae anti a-dam damsaona 
sokeaha. Ua antikoa Dimrim Fatal Rimrim Anti mingachim, aro ua salara 
antini sal ong-achim. Uan chengo pagitchamrangni chasongo anti atgipa 
gita cha gipa anti ong-achim. Ua antio A-chikrang ta-ma, e-ching, kil, sim-pak, 
laha aro reseginrangko chong-do-chong-doe palaha; aro Me-gam- 
Kotchurangara atte, gitchi, rikgitok, gando-makkal, gana-re-king, rang aro 
na-kamrangko dandak-dandak palaha. Unomitingo pilak bosturangkon dam 
sing-gija sikatangtang paisa on-ari ra-angtokaiachim. Una agreba ua antio 
dakgriksusae roani aroba me-chik-nomil nitobatgipako seokaniba dongachim. 
Balseng aro Doenang ua antiko cha-e pilak tamasarangko nie ropaengachim. 
Unon chibima rikamchipak an-cheng apalgipao manderangni jikjakani 
ku-rangko knae uama-ang uchina re-ange niaha. Unon, chibima rikamo 
nivvataton, saksa mandeni gando makkal pale dakgrikna ra-biengako uamang 
nikataha. Ua mandea saksa me-apa del-dimdim dake dal-gipa Me-gam 
dakgrikrakgipa ong-achim, aro ukoa Me-gam Gonggrot ine piiakchin 
mingsingachim. Ua A-chikrangko dakgrikna jaktong-Ja tong krenge 
ra-biatahaon A-chikrangoni saksaba uko dakgrikchakna pa-sokjahachim. 

Ua Me-gam Gonggrot-ni chonike ra-bianiko Balseng chaknapjaha aro 
uni gimin uko dakgrikchakna chabaaha. Uamang sikgrike,ja-tong-jaktong 
pe-grike dakgrikengon a-bachengode Balseng-kon ga-akatoba bon-kamaode 
Me-gam Gonggrot-ko Balseng amatsrangaiaha. Me-gam Gonggrot-ni ja*a 
samsa be-ahani gimin uni songoni manderangsa uko songchina chile 
ra-angaijok. 

An-tangtangko amani gimin Me-gamrang mikkang antio ba changgipino 
A-chikrangko dakgrikna re-batainaba donga ine chanchie Balseng pilak 
A-chikrangko uamangko warachaksona tarie dongsochina agane 

mikrakataha. Unon Balseng aro Doenang Rimrim antidamoni Balseng-ni 
songtang Dingtam Gitok-chi re-pilangaha. Uamang songona sokna sepangon 
Norindik-ni sia dake tupenge dongsoako nikeaha. Unon Doenang uni 
dakmikako porikka nina ine ramasamo donggipa bolgongoni jong-su 
mangsako bolcheksio ra-bae Norindik-ni gitoko malataha. Jong-suko gitoko 
malaton Norindik-de rang-san chakate Balseng-maangko ja-rike 
katrikangaha, indiba uamang Balsrigittim ramako katanga dake rama 
dakgonggeao dongnurike ja-mano Dingram Gitok ramakon katbataiaha. 
Norindik-de uko u-igijasa Balsrigittim rama gitasa Balseng-maangko 
katrikange ua songonan sokangsrangaha. 

Balseng aro Doenang-maangde Dingram Gitok songonasa sokbaskaaha. 
Songona sokbae dakgrikani silchidarerangko ba sel-u, mil-am, aro 
danilrangko tarisochina songantichinan Balseng aganattokaha, aro songsa 
songgipinchina indakgipa koborrangko watrikrikataha. Unon bang-bea 
A-chik songrangni manderangan an-tangtangni dakgrikani silchidarerangko 
antigimikan tarisotokaha. Aro songantini me-chik-desaranga dakgrikramo 
cha-ani-ringani bamerong-me-churangkotarisopaaha. Indake pilakdakgrikna 
tarianirangko matchoton antini salba sokbaaha. 

Unomitingo Norindik-de ramajoljol katange Balsrigittim songona 
sokangskaaha. Songgipini a-gital nomil ua songona sokbaani gimin songoni 
me-chikrang uko chatimole nisoaha. Sonajing-ba re-bae an-tang baksa ripeng 
dake dongchina ine Norindik-ko rimangaha. Unon dakgrikna manchia sal 
sokahani gimin Sonajing-ba dakgrikako nipana ine dakgrikramchi re-na 
Norindik-ko ku-mongaha. Indiba uamang an-tangtangko dakjeesa me-asani 
gandingrangko gane-chinesa dakgrikramchi re-angaha. Sonajing an-tanga 
ku-ma ba boba dake aro Norindik-koa kala-nagok dakate me-asa gita tarie 
aro mil-am danilrangko ra-e uamang dakgrikramchi re-angaha. 

Unomitingon Balseng aro Doenang-ba Dingram Gitok rama gita 
dakgrikramchina re-baengachim. Uamangko Sonajing aro Norindik del-dikdik 
ramao grongon saksara ku-ma aro saksara nagok dake ku-gap-mikjap 
dakarisa aganna man-ja aro agannako knaja dake uamang mesokaha. Indiba 
ua ku-ma-nagok dake me-asa gita dakjegiparanga Sonajing-mung Norindik- 
sa ine Balseng an-tangde u-iaha. Jeba ong-bo uamangni tamasarangko 
nichengkuna ine uamangni dakgrikramchina re-baaniko Balseng 
champengjaha. 

Unon pilak songrangoni dakgrikna tarigimin bang-bea A-chikrang 
dakgrikani silchidarerangko ra-e ruechinctun sipai kotok gita dakgrikram 
biapona re-batokaha. Songo-nokode me-chjk-desa aro budepa 
buchumarangkosan donbaaiaha. Balseng-ni ning-o A-chik kotokko 
dakgrikdilgiparanga Dilcheng, Basucheng aro Rong-dotpa-maangong-achim. 

Basucheng-koa bobil napbaratn Dingram Gitok a dokona donataha aro ua 
biapon bobilrangko rompedapsona ine dal dalgipa rong marangko tarie 
donsoaha. Rong-dotpa-koa samtangtangchi dakgrikgipa dolrangko 
dakgrikdilchina donataha, aro Dingcheng rakgipakoajanggilchini rebikpile 
bobilrangko chagropna donataha. Balseng an tanga dakgrikramo nikwattoa 
biapo dakgrikaniko dilna Doenang-ko rimbite dongaha. 

Indaken uamang donatgimin a-damtangtango donge bobilrangni 
re-baaniko nichaksoaha. Ritcha-hajal bang-bea dakgriknatarisogipaA-chik 
kotokrang jripjrang donge bobilko nisengsoaha. Indiba uamangni chanchisoa 
gita bobilrangni napbaani sal-somoi batangahaoba uamang bobilrangko 
niksojaha. Indiba Balseng pilak A-chik dakgrikgiparangkon simsake aro 
mikrake dongsochina aganaha. Saini sal bobilrangko nisoe uamang 
aratangpiiahani gimin mitamranga dakgriksusae, mitamranga bolko bimang 
sole-repe ba wa-dingchi do-kru-dosing wate-chenge roaha. A-chik me-apa 
katta man-giparanga katta agane ba katta doke roaha, aro indaken bobil 
nichakmitingo sal-somoiko re-ataha. 

Uandakmitingo, saisao, chibimao aue rona ine Doenang-de chibimachi 
re-angaha. Unon chikosakchi mande ku-rangko knae ua re-ange nion Sonajing 
aro Norindik-kosa nikataha, aro ku-ma-nagok dake me-asa gita dakjee 
rogiparanga uamangsa ine unosa ua u-iaha. An-tangtangni dakjeaniko 
u-iahani gimin Sonajing aro Norindik kratcha-e katangaha, indiba Norindik- 
kode salrike rim-rikaha. Unon Sonajing-de songchina katjoljolangaha. 
Doenang-de Norindik-ko mikcha-namnike un baksa etal-mangkalgrike roaha. 
Unomitingo Sonajing Norindik-ko sengsooba niksojahani gimin uko am-na 
ine re-bapilaha. Uchi dakgrikramchiba Doenang-ko nikjani gimin Balseng- 
ba uko am-na ine re-angskaaha. 

Unon Balseng Sonajing-kosa del-dikdik rama sambao nikeaha. 
Unomiting somoio dakgrik-dinggrikanina chanchiani donggenoba, dakgrikna 
skang bon-kame gronggrikna man-taiani gimin uamang pil-sade kusi 
ong-beaha. Indaken uamang ka-sagrikani bidingrango aro pante-me-tra 
ong-oba maikai uarangko u-ie ra-sona nanga uarangni giminba uamang 
sakgnian apsan apsan gisik gnangbee golpo ka-e roaha. Una agreba, 
a-songtang-chigatangna ka-saani aro dakna nanggni kamrangni 
bidingrangoba aro bobil dinggrik-dakgrikarangni giminba uamang gisik 
seng-bee agangrikaha. Indakmiting somoion Doenang-de dakgrikramchi 
re-bapilaha, aro Norindik-ba Balsrigittim-chi saksan katangaha. 

Tiktak unomiting somoion dakgrikramchi jikjakanirangko aro nagra 
dokatako knaaha. Unon dakgrikramchide maiba ong-aha ba bobiirang 
sokbaaha ine chanchie, Balseng Sonajing-ko uni song Balsrigittim-chi 
re-dilanggalgale uko songo donbae, ka-sa-ka-sa ekgrikbae an-tangde 
dakgrikramchina ta-rake katbatdia. 

SONAJING 


BAK HI 


Balseng ta-rakbee katbae dakgrikratnona sokna skang chubegipa bol 
pangsao gadoe dakgrikramchiko niwatataha. Unon bobilrang napbae 
A-chikrangko dakgriktokengaha ine nikate ua bakbakan boloni ong one 
dakgrikramchi rang-san chabaaha. Ramao dakgrikramoni gong-rake 
katbaenggipa sakgni A-chikrangko ua nikdikaha, indiba uamangara Me-gam 
ba-rako gane an-tangtangko Me-gamrang gita dakjeesa re-baengachim. Uni 
gimin dakgrikramchi mai ong-enga, aro uamanga maina an-tangtangko 
Me-gam gita dakjee roenga uarangko bakbak aganchina Balseng uamango 
rang-rangari sing-aha. Uamaang kena gnang Balseng-na indake aganchakaha, 
“Dakgrikramni a-bao bobilrangko nisooba niksojani gimin aratpile 
A-chikrangkon doigni dake suale, dolsako Me-gam gita ganat-chinate 
uamaangko Dingcheng, Basucheng aro Rong-dotpa A-chik 
dakgrikdilgiparang dakgriksusaa dakate roaha. Unomitingchachaosa 
Me-gamrang ba bobilrang sruk-sruk dakgrikramona napbae Me-gam dakgipa 
A-chik dol ning-o napsepe A-chikrangko dakgrikbebeaha. Jensalo uamaang 
A-chikrangko den-e-su-e so-otangengaha ine nikosa bobil napchongmotaha 
ine ui-e A-chikrangde kenjagoke nagra dokataha, aro songchi kobor on-china 
chingko watataha,” ine uamang sakgni aganaha. 

la kattarangko knaon ua A-chik sakgnini ganenggipa Me-gam 
gandingrangko oke ra-rike, uamaangkode songchi kobor on-china Balseng 
watataha, aro indakeming ua an-tangan Me-gam gandingko gane Me-gam 
deike dakgrikramchina rang-san katjoljolbaaha. Dakgrikramona sokbaon 
Balseng bakbakan Me-gamrangni dolosa napeaha, aro indakeming Me-gam 
dakgipa A-chikrangko sandiaha. Unon A-chikrangba Balseng Me-gam dake 
dakjeesa Me-gam dolo napenga ine ui-aha. Indiba Balseng rang-san 
dakgrikramni jatchio chadenge jaktangko songdoe pilaknan chrikwate indinc 
aganaha; “Dakgrikanirang bilding-bildang ong-tokaha aro tol-e dakanirang 
bang-aha. Uni gimin da-o dakgrikaniko dontongkubo aro a-bachengtaibo. 
Dolsa A-chikrang Me-gam dake togiaha aro Me-gamranga cha-uesa 
dakgrikramona napbaaha. Angko niatbo, angaba dakgrikramo napena 
an-tangko Me-gam dake dakjeenga.” Indine agane Balseng kosako 
gandapgipa Me-gam gandingrangko okgale galataha. Unikoa Me-gam 
gandingrangko gane Me-gam dakmikgipa pilak A-chikrangko dingtang 
tom-batokchina ge-ete uamangni gandapgipa Me-gam gandingrangkoba 
okgaltokchina aganaha. Unon A-chikrang a-damsano tom-batoke Me-gam 
gandingrangko okgale galattokaha. Indake dol gnini A-chikrangan 

a'damdamsano toni'dake chimon^haon A'chik kotokrangko wekwakchipe 
bang'bee nikaha. Unosa A*chik dolni mande bang-aniko aro uamangni 
Me-gam dake dakjeani a-selrangko Me-gamrangde ui-paaha. 

A-chikrang aro Me-gam dakgrikram a-bao mikkang chakgrike 
a-damtangatngko ra-e dakgrikna tarie dongtokaha. Unon Me-gamrangde 
gisiko kena napaha. Balseng doignini jatchiona re-bae unomitingon namgrike 
dakgrikgijasongtangtangchi re-pilainaha ine janapaha. Me-gamrangni doloni 
gimikan uko namnikoba Me-gam Gonggrot-de uko namnikjaha, aro jeba 
ong-bo dakgriksrangnasa ua aganaha. Unikoa minggipin janapaniko Balseng 
a^ntaialta; chongniotan doignian silchidarerangko gale jakrarachi dakrikna 
ine ua aganaha. Indiba ukoba Me-gam Gonggrot-an ra-chakjaha. 

Unon silchidarechi dakgriksrangana agre minggipin chol dongjaha, aro 
uamang dakgriksrangna tarie krengaha. Rong-dotpa, Dingcheng aro 
Basucheng A-chik dakgrikdiigiparangkoba uamangna pakwatgimin 
a-damtangtangchi Balseng donataha. Unikoa adilrangko sikaton doignian 
bil-ting-bil-ting dakgrikangtokaha. Aditanija-mano A-chik dolrangan Me-gam 
dolrangkode sikbekangaha ba uamangko amangengaha. Bobilrangoni 
bang-an siangaha aro uamaang kenjagoke bilding-bildang ong-tokaha. 
Unomitingon Balsengde Doenang-ko rimbite niwattoa biapo dakgrikaniko 
niwatatengachim. Indakmitingo Me-gam Gonggrot-de rang-san chasinapbae 
Balseng-ko den-na ine mil-am bikan engaha. Indiba Balseng rang-san 
niksrapgija bilwengwate chakon Me-gam Gonggrot dal-gipade rimtimtim 
chikkipe ga-akangaha, aro uni mil-amba uni jakoni gobranga gita 
tang-angaha. Uni ga-akangani bakan Balseng Me-gam Gonggrot-ko asongjete 
uni knio rim-e skoko sikdekdekaha. Unon Doenang-ba rang-san 
chadrapemung Me-gam Gonggrot-ni jakrangko sakselsele pe-aha. 

Unon pilak A-chik dakgrikgiparangba ka-dongbate Me-gamrangko 
chadrape dakgrikaha aro batsotram a-dokrangko Basucheng champengsoaha 
aro samtangtangchini bobilrangko Dingcheng aro Rong-dotpa 
changduulbaaha. Indaken pilak Me-gamrangkon A-chikrang changduule 
rim-gopaha. Unon Me-gamrang an-tangtangni silchidarerangko gobrake 
an-tangtangkon A-chikrangni jako on-kamaha. Indiba uamangni 
janggirangmangmangko so-otgija donpachina Me-gamrang A-chikrango 
mol-molaha. Me-gamrangni an*tangtangko on-kame kema bi*ako Balseng 
ra-chakaha aro uamangko so-otgija watataha, indiba uamangni 
silchidarerangko A-chikrangan kepe ra-rikaha. 

Indiba ka-namgijagipa Me-gam Gonggrotkode karomtome, koksep 
nokmao chipe pante sakchet wa-pong kae songchina manggittang ripee 
ra-angaha. Bobilrangko amahani gimin inchroe A-chikrang walon 
bii-chanuangko nate jikjak-jilyak a-boke, Me-gam Gonggrotko koks^po chipe 

ra-ange, songchina ruechinchin dake re-angtokaha. Songona sokangon 
uamang Me-gam Gonggrot-ko songni sara jatchio koksep nokmao chipako 
ongalwate doneaha. Uni sambao wal-tim jele sikaha. A-chik dakgrikgiparang 
songona sokangtokahaon, Balscng, Doenang, Dingcheng, Rong-dotpa aro 
Basuchengmangbarasonggragrajinmarangnijatchioja-nengtakpaaha. Unon 
wilwila songgipinrangni pilak A-chikrang sokbatokani ja-mano bobilrangko 
dakgrikao cheani gimin uamangjatna rasong one gambe-e inchrotokaha. 

Songgimiko chakpilgija bang-bea tom-bagipa manderang kusi ong-e 
cha-e-ringe roaha aro pante-nomilranga chrok-mesae roaha. Mitamranga 
Me-gam Gonggrot-ko nie uko kal-ak-sningjoljole ka-dinge roaha Rong-dotpa, 
Dingcheng aro Basucheng-maangara wal-tim samo griksusae roaha Songko- 
nokko dilgiparanga Balseng-ko pakkreo ripeeming uko chalang sungaha. 
Buchumarangba noksamrango tom-dake A-chik ma-a-ambiko ring-e kore 
doke roaha, aro budeparanga sel-u achokrangko jakbite gaku-gaku dake 
pilak tamasarangko nie ropaaha. Sonajing aro Norindik-ma-angba gipin 
nomilrangbaksajinmarangni Jatchio ku-chimitmit ringreng-ringrengre-jimjee 
cha-gipa-ringgipa aro chrok-mesagipramgko nie roaha. 

Unomiting chachao Wangdopa minggipa, ka-ting-rang-ting dakgipa 
saksa songoni me-apa jinmako nappretbae rang-san Me-gam Gonggrot-ko 
koksep nokmao chipako sel-uchi jaksamgni sinkinge su-eaha. Sel-uchi su-a 
uko oksiko nange uni bikma prake bibik naruruaha. Me-gam Gonggrot koksep 
be-chippile krenge niaha, indiba ja-ko-Jakko kaani gimin koksep ning-o 
krengtojaha, aro indaken ua kokseponi Jokna man-Jaha. Indiba ua an-tangni 
bibik naruruako an-tangan siknapate ku-chichi studapaton skang gitan 
mnikjang dake uni mata paride nampilaijok, aro ua sijaha. Uko nike pilak 
songni manderang aiao inmane kena napaha, aro mai a-selni gimin Me-gam 
Gonggrot sijaha uko uamang u-ijaha. Uni gimin uni sigijani a-seiko sandichina 
gita Balseng songni manderangko watpripraataha. 

Dolsa sandigipa manderanga Dokrekpa aro Dingrepa ong-achim, aro 
uamanga sadusa nanga. Uamaang anti changsa songreangani ja-mano Song 
Me-chik Wadro song damsaona sokangaha. Ua songode me-chik segri 
randirarasa dongachim. Uamang sadusara Song Me-chik Wadro ingipako 
u-ipakujachim. Indaken Dokrekpa-maang ua songko ga-dapemangmangon 
ua songni me-chikrang chatimolbae uamang sadusakode sikdrae rimangaha 
aro uamang biltete nioba Jokjaha. Indakesa uamang sadusa adita salrangna 
ua Song Me-chik Wadro songon dongangna ga-akaha. Salsao ua songni 
saksa buchuma Dadilma minggipa uamangna ka-sachake Dokrekpa-ko 
okamange uamanga banoni aro maina ua songona re-baaha ine uo sing-aha. 
Unon uamang Balsrigittiip songoni aro Me-gam Gonggrot-ni sigijani a-selko 
sandichina watatwi gimin songrebaesa ua songona sokbaaha ine Dokrekpa 
aganchakaha. Me-gam Gonggrot-ni Janggi silchide uni ambitangni jakosa 

aro uara nikrakgijagipa jo ongrangosa aro uko siltok-timi ning-o chipe 
ambitanggipasa ua timiko ripok sike ganenga ine Dadilma Dokrekpa-na 
sriksrikagane onaha. Megam Gonggrot-ni ambitanggipara grimra rongkol 
ning osa saksan dongari jadok tusia aro jadokna mikgraka aro ua rong-kol 
ku-mango chipu nokma dongpenga ineba Dadilma rongtale aganatsrangaha. 

Ua kattarangko knae Dokrekpa aro Dingrepa sadusade wai 
seng-nasiachibara Song-Me-chik Wadro songko wate sruksruk Balsrigittim 
sungchina katbapilaha, aro songona sokbae ua kattarangko Balsengna agane 
on-skaaha. Unon Balseng Doenang-ko rime Me gam Gonggrot-ni ambitangko 
am-na Me-gamrangni songchi pringwaini re-chakatangaha. Uamang Dingram 
Gitok batange attam walsimsimo Me gam songona sokangaha, indiba 
namedake walsrangkujani gimin andalkuchina aro ua buchumani dongramko 
am-ani cholrangko chanchichengna ine song kosakni rong-patalo uamang 
asonge neng-takaha. Unomitingchachao Me-gam nomil sakgni sarisa chigaoni 
chi-ko-e ua rong-patai samba gitan re-pakbaengachim, aro uamanga attam 
simsimo kena gisik ra-e golpo joljole re-baengachim. Ua Me-gam nomil 
sakgnide Balseng-maangni rong-patalo asongako nikatgijasa golpo 
ka-baengachim. “la rong-pataini sambao damsa grim rong-kol donga aro ua 
rong-kol ning-on Me-gam Gonggrotni ambitang uni janggi silchini timiko 
ripok dake gane dongenga, indiba ukode ramram nikjawa maina rong-kol 
ku-mango bolbok bolma chapenga aro uni ja-pango chipu nokma dongtima,” 
ine nomilrangoni saksa aganaha. 

Ua Me-gam nomilrangni golpo ka-a kattarangko Balseng aro Doenang 
rongtalen knarikaha. Unon, adita waltingangon, Balseng aro Doenang 
rong-pataloni ong-one bil-cham so-e natange rong-kol ku-mangona ka-sine 
re-angaha. Uano bolbok bolma chapengako uamang nikbebeaha. Unon, 
bil-chamko rong-te kosako done Doenang-ko samdim grimo turomromate 
Balseng an-tangde mil-am ra-e bolbok ja-pango time dongaha. Dikdiksani 
ja-manon chipu nokma Doenaiig-chipakna ka-sine malbaaha. Unochacha 
Balseng mtl-aiachi jaksamgni krenge chipu nokmani gitokko den-tongataha. 
Chipu nokmade gitok chottome skorara ga-ake ku-gape siaijok, aro 
gong-gmgeaggipa jangtongni be-enkoba Balseng-an den-tongtonge uni 
skokode a-o dape galbaaha. 

Unikoa Balseng aro Doenang grim rong-kol ningchi bil-cham nate 
napangaha. Adita napangon buchumani inggok ra-e tusipekengako uamang 
nikeaha. Unon Balseng buchumani gitoko janggi silchini timiko ripok dake 
ganenggipako rang-san ra-sote ra-bae uamaang sakgnian rong-kol ning-oni 
joijolbikbik ong-katc Balsrigittim songchina walon katbapilaha, aro seng-na 
skang songona sokbae uamang nokpantechi gadoangari tueaha. Pringosa 
nokpanteoni chakatbae, songni manderangko okamate sarao tom-dakataha. 

Dingcheng, Basucheng, Rong dotpa, Sonajing aro Norindik-maangba 
uamaang baksa apalgipa songni saraona tom-baaha. 

Unon Balseng Me-gam Gonggrot-ni janggi silchini timiko jako 
de-dengdenge ra-e jinmana mesoke uko wal-gantong wal-kio angdingdinge 
niaha. Unon rang-san Me gam Gonggrot-de koksep ning-o gogorenge 
krengaha, aro uni krengani gimin koksep be-chipe Gonggrot-de kokseponi 
tang'oke a-palosa romrom-mittal dake gogorengaiaha. Uko nike Me-gam 
Gonggrot-ni janggide ua timiosa donga ine pilakan ui-tokaha. Uni gimin, 
da-ode Me-gam Gonggrot-ko mai dakna sika ine Balseng songni me-apa 
dilgiparahgo sing-aha. “Uan pilaknin bobii ong-a, uni gimin uko da-on so-ote 
gaisrangbo” ine Rong-dotpa, Dingcheng, Basucheng aro uamang baksa pilak 
songni me-aparangba chro-chro agantokaha. Unon Me-gam Gonggrot 
romrome Balseng-ona sokbae, uni ja-a sambao kabita gnang jaksamgni 
chopjole an-tangko kema-ka-e so-otgija donpachina gita uo molmolbeaha. 
Balseng-ni gisikode una pil-sa gita ka-sachakani dongachim. 

Unomitingon Sonajing rang-san Jinma Jatchiona re-bae, “Songni 
aparang, rajarang, anga iani gimin mingsa kattako agana ska: chongmotan, 
da-o Me-gam Gonggrot-ko songona ra-dobae so-ote galanide namjawakon 
maina dakgrike amode dakgrikram biapon uko so-ote galani ong-achim,” 
ine ua jinmana parake aganaha. Uni gimin ua an-tangan kema bi-e gisik 
pil-na ku-rachakode uko so-otgija kema ka-e gital janggi tangani cholko una 
on-nananga ineba Sonajing agandapaha. Unon Doenang-ba rang-san chakate, 
uko kema ka-e so-otgija watode uni janggi silchini timiko sawa dongtimgen 
ine aganskaaha. Indiba, “Me -gam Gonggrot-ko kema ka-e watode uni janggi 
silchiko sakgipinni jako uko donna nangjawa, ong-jaode uko kema-ka-e 
watani namgni gri,” ine Sonajing aganatskaaha. 

Sonajing-ni indakgipa kattarangko knaon songni me-aparangba 
an-tangtangan chanchie nie ong-nikaha aro ukon uamaangba ra-chakaha. 
Uni gimin Me-gam Gonggrot-ni ja-a-jakrango kaarangko enge wataha. Unon 
Me-gam Gonggrot Balseng-ona re-bae uni ja-a sambao ga-ake jak-chopjole 
uko olakkiaha, aro an-tangko keina-ka-e A-chikrangni nokkol dake so-otgija 
donpachina ua mol-molaha. Mikkang salrangoba A-chikrang baksa ripeng 
ong-e donganggnok ineba ua ku-mikchete aganaha Unikoa Me-gam Gonggrot 
tom-bagipa songni me-aparangkoba jinmachina mikkange salam ka-ataha, 
aro A-chikrangba uko ra-chakani gita Gonggrot-ko salain ka-etokaha. 

Unikoa uamangni nangrimgrikaniko damsan tom-dake mcsokna gita 
pilak Me-gamrangkoba Balsrigittim songona re-batokchina Balseng 
manderangko watate okamataha. Manchia sal sokon uamangba re-batokaaha. 
“An-ching- A-chikrang aro Me-gamrang- bobii ong-grikahaoba, da-o an-ching 

kema-ka grike nangrimgrike mikkangchi dongangnaha, maina chinga 
A-chikrangba Megam Gonggrot-ko so-otgija uko kema kae wataha aro uni 
janggi silchi timikoba unan on-atpilgnok,” ine jinma jatchio chadenge Balseng 
Me-gamrangna aganprakaha. “Uan ong chongmota. A chikrang angko 
so-otode man-gnokchim, indiba uamang angko kema-ka-e wataha, uni gtmin 
an-chingba A chikrang baksa da*ontal nangrimgrike dongnaha hai, angni 
Me-gam ripengrang,” ine Me-gam Gonggrot-ba Megamskarangna aganaha. 
Unon tom-bagipa pilak Me-gamrangba uko kusi ong-e namnike ra-chakaha. 

Uandake Me-gamrang aro A chikrang dol gnian kusi ong-e 
nangrimgrikaniko dakaha aro ua salko dal-nike gisik ra-na gita Balseng aro 
Sonajing-ko unon bia-ka-atna songoni me-chikmarang chanchidilaha aro 
uko pilakan namnike ra-chakaha. Unon Balseng-ko songni pante jinma 
Sonajing-maang nokchina sale ra-ange bia-ka-atna asongataha. Unomiting 
Doenang-koba panterang aro Norindik-koa nomilskarang Sonajing-maang 
baksa damsan bia-ka-atna ine Sonajing-maang nokchina saldrabatokaha. 
Indake un salo Balseng aro Sonajingko aro Doenang aro Norindik-ko - 
chong-motan jora gni apsan biapo bia ka-atgipa kamal sakginini jakchi A-chik 
pagitchamni bewalo bia-ka-ataha. 

Songni gisepo duruboini noko nagrako dokaton pilak manderangan sarao 
tom-bachimongtaiaha. Balseng aro Sonajing, Doenang aro Norindik- 
maangba bia ka-mane saraona ong-katbajok. Me-gam Gonggrot-ba ua bia- 
ka-mangimin jora gniko salam ka-e pattiataha. Da-o Me-gamrang A-chikrang 
baksa nangrimgriktaiaha aro Balseng aro Sonajing-maangba bia-ka-manaha. 
Uni gimin A-chikrang aro Me-gamrang dol gnian namen katchatokbeaha 
aro kusi ong-an gape chrok-mesae, cha-e-ring-e roaha. Balseng, Doenang, 
Sonajing aro Norindik-maangba chrok-mesadiiaha aro jinmako kusi 
ong-dilaha. Uamang baksa songni pilak pante-nomilrangba chrokangpajok, 
aro Me-gam Gonggrot-ba del-dim-del-dim dake uamaangni mikkang mikkang 
grike roaha. Dingcheng aro Basucheng - matgrikrang sakgnitangtang 
griksusae roaha aro Rong-dotpa-ra adilrangko siktimaha. Songni budepa- 
buchumarangba chrokna man-pajaoba gol-dik su-chane gaku-gaku dake 
noksamrango nitime ropaaha. 

Uandake walsa-salsa wak-matchu, merong-mechu dandak dandak cha-e- 
ring-e, chrok-mesae rochimaha. Cha-na bon-chakgija cha-tokaijok, ringna 
bon-chakgija ringtokaijok. Unon okkagiprangba romromaijok aro 
pekgiparangba gitiltokaijok. Pring seng-o Balseng nokdecholo niwaton chu- 
peke sarao tusichipgiparangko dakgrikram biapo sigimin manggisirang gitasa 
nikataiahachim. Peka namkalgiparangde wa-kaprangko dokaton simak- 
mikgrakbaaha, indiba agre pekgiparangde mamungkoba ui-gija sari gri gita 
tusiangaiaha. Uni gimin Doenang agre pekgiparangko morekreke demesaaha 
aro indakoba mikgrakgijagiparangkode mikkangrango do-kisnal nongtoke 



jinmarangko ka-dingataha. Indake pekgipa me-chikrangkoa Sonajing-mung 
Norindik demesaaha, aro de-mesaoba mikgrakgijagiparangkode uamangba 
mikkangrango dim-ak toke ba nonge jinmarangko ka-dingataha. 

Uandake de-mesae tusichipgiparan^o chakatatmano uamang jinmarang 
baksa pilakan damsan mepring cha-tokaha. Uni ja-mano Me-gamrangde 
A-chikrangko mitel-mitchue songtangchina re-pilangtokaha. Me-gam 
Gonggrot-ba Balsengona re-bae grapjoljole uko salam ka-e Me-gamrang 
baksa damsan songchi re-pilangpaaha. Uni janggi-silchiko dongipa timiko 
Balseng Me-gam Gonggrot-nan, uni jakon on-atpilaha aro ua uko an-tang 
kang-kareo ganbite ra-angaha. 

Me-gamrang uandake re-ange. Diagram Gitok a-dokona sokange uano 
rong-patal kosako mesal cha-e neng-takangaha. Unomitingo Me-gam 
Gonggrot-de saksantangtang auna ine chikol wari tu-achi ong-onangaha aro 
an-tangni gankapgipa timiko rong-te kosako done aue roaha.Unon 
Me-gamrangoni saksa rong-ma dandake dongipa kosako gakate roe rong-te 
ga-ringrengmane rong-ma dal-dalgipa gimikon ga-akruruattokaha, aro ua 
an-tangba chikol ka-machi ga-akange aro rong-terangba ga-akdape siaha. 
Chikol ka-machi aue roenggipa Me-gam Gonggrot-ba rong-ma-rong-te 
ga-akdape sko brete siaha, aro uni janggi silchini timiba rong-tesako donara 
rong-te ga-akdape kining ripik dokpreta gita be-kningaha. Unon Me-gamrang 
duk ong-beesa songtangchi re-pilangaha. 

Me-gamrangni songtangchina re-pilangani ja-mano songgipinrangoni 
re-bagipa A-chikrangba gam-bee inchroe ruechinchin dake songtangtangchi 
Balsrigittim-oni re-pilangtokaha. Uamaangni re-angmano Balsrigittim songde 
chi-indikdik dakaijok. Indiba Balseng aro Sonajing gamchatgipa ripok 
dokatchi gita songo ching-chetrikaha. 

Aditani ja-mano Sonajing-de Balseng-ko nokchina rimangengachim, 
indiba Balsrigittim songni pante aro nomilrang uamdngko nokchi re-angna 
watkujaengachim. Indaken Sonajing-koa panterang aro Balseng-koa 
nomilrang champenge pante-me-trani salrangko bon-kame gisik ra-atna ine 
uamang rodilkuaha. Doenang-ba nomilrangmung aro Norindik-ba 
panterangmungsa gogai-gonda doke uamangko rodilaha. Uamang pante- 
me-trani salrangko inditan knatobee gonda doke rodilaha je Balseng aro 
Sonajing uarangko k?-pak-ka-pak chanchiate grapmanpilaha. Unon 
nomilranga Balseng-ko aro panteranga Sonajing-ko ka-dimeatani kattarangko 
agane uamangni mikchirangko ipakattokaha. Indake kusini mikchirangaro 
ka-pakani gisikrang baksa pante-nomilrangko watange, Balseng aro Sonajing 
jikse ong-e nokchi re-angna ekgrikangaha. 

Unon adita waltingaha, aro songni pilak manderangba noktangtangchi 
re-angtokaha. Uamangni re-angani ja-mano songni me-chikma sakgni 

wal-timo asonge goipo ka-e rorikaha. Uamanga Rong-dotma aro Dingrema- 
ma-ang ong-achim. Uamang Baiseng aro Sonajing-ni namnamgipa gunrangni 
gimin agangrike ma-rap-ma-rap katta ring-e roaha. Dingrema Balseng-ko 
de-saa nanga aro Rang-dotmara Sonajing-ko de-saa nangachim. Rong-dotma 
Balseng-ko uni gisik seng-ani aro bil-bilakni gimin rasong chae aganaha 
indiba Dingrema-ra uni a-selde Sonajing-ni gun-gisik gnangani aro kakket 
ka-saani giminsa ong-a ine aganskaaha. Mandeni kam, gisik, bil aro piiak 
chu-sokanirangba ronggrikgipa ka-saani bilchisa ong-na man-a ine ua 
aganaha Indaken Rong-dotma aro Dingrema sarisa, an-tangtangan 
a-gilsaknirangni gimin namedakc ma-sie rokom-rokom ka-sagrikarangni 
giminbn uamaang agangrikaha. Jik-seni ka-saanian a-sako dal-batgipa 
ka-saani ong a aro uan rakbatgipa ka-saani kamba ong-a ine uamang 
agangrikaha. Dingtang dingtang kasaanirang gnang indiba uarang gimikan 
jik-seni ka-saanionivt ong-baa. Mande gisik seng beoba jik-se ra-na 
ka-saaniode seng-gipa ong-na man-ja, indiba mandcrangde uko ramram gita 
nikaia, ba dai-batgipa ong-a ine ui-oba badiaba mingsasiksikode 
an-tangtangan kana ong-a ga-akaia. Uni nambatgipa gun aro ronggrikgipa 
ka-saaniko daksningpachina gita Sonajing-ko dingtangmancha atchiataha 
ineba uamang rasong chae agangrikaha. 

larangko ning-tue chanchie agangriken Rong-dotma aro Dingrema 
waljatchi batpiloba tusinappiljaha, indiba seng-nasiachibara uamang sarisa 
wal-timo asongari dan-dangrike tusichipiangaha. Aro unon do-o paksa gisikani 
ja-mano salaramoni pringprang aski rongsa teng-suaha. 

KI TAPKO SEGIPANI JANGGI TANGANIKO 


KANDIKE SEGIMIN 

i Barendra S. Bangshail Assamni ning-oy^ 923 bilsio 
atchiaha. Uni pagipako Janiram D. Arengh aro 
ma-gipako Sombani B. Sangmamingachim. Sombani 
B. Sangma Pokira W. Momin, jean Rev. Ramke W. 
Momin ni jonggipa ong-achim, uni demechik 
ong-skaachim. Baren Bangshail Sangma ni pagipa 
primary skulni skigipa ong-achim aro ua an-tangan 
kim-kimgipa Christian saksa ong-e uni dedrangna 
toromo aro songsaro name janggi tangna skirongaha. 


B S. Bangshail primary skulko 193S bilsio matchotaha. Ua 1936 
bilsio scholarshipko middle skul-o poraina gita man-paaha. Ua middle skulko 
namen nambee pass ka-enba mikkangchi poraiangdapkuna gita scolarshipko 
man-taiaha. 


B S. Bangshail 1940 bilsio Jorhat Christian Boys’ High School-o poraina 
re-angaha. Ua poraimitingo namen rakbee tikkelna nangaha maina uni 
man-pagipa Rs. 1 0/- scholarshipara unomiting somoiomangba uni poraia-o 
nanganirangnamangba chu-ongpajachim. Indaken ua dongkalgipa 
cha-kalgipa nokdangrango kam ka-nape an-tangni poraianina cholko dakaha. 
1941 bilsio ua be-en an-sengjani gimin Jorhatoni re-bapile Shillong Boys’ 
High School-ona rebaskaaha. Ua uni Matric porikkako 1 944 bilsio 2nd div. 
o pass ka-aha. Matric pass ka-ani ja-mano ua Turaona re-bae clerk-ni kamko 
D.C office-o 1 St Oct. 1 945 bilsio ka-na a-bachengaha. 1 973 bilsio ua Head 
Asst.-ona ra-doatako man e Williamnagar Sub division ona watatako 
man-aha. Uni ja-mano Baghmara sub division-onaba 1977 bilsimango trans- 
fer ong-angtaiaha. Adita bilsirangni ja-mano ua Williamnagar-onan 
watattaipilako man-aha,aro uno ka-engmitingon 1984 bilsio kamoni 
neng-takaha. 

B S. Bangshail Sunilla G Mominko 5th August 1946-0 bia ka-aha. 
Uamangna Nokgipa depante sakbonga aro demechik sakgittamko pattiaha. 
B S. Bangshail chorunitingonin noksa salna gisik nangbegipa aro changgipa 
ong-achim. Uni Nishangram-o poraimitingo ua King George V ni noksako 
salaha aro ua noksako skulni office-o donachim. Salsao Goalparani Magis- 
trate skul nina re-bae ua noksako nikaha aro namen noksako namnikbeaha 
aro indaken ua Barenna Rs.lO/- ko boksis dake on-aha. 1955 bilsioba ua 
Garo-Hillsni mapko oil painting dakaha jekon exhibitiono mesokaha aro 
unaba ua boksisko man-aha. Ua “A-chik Ku-rang” magazine ni cover-na 
Sonaram R. Sangma aro Howard Dennison Momin-ni noksakoba salaha. 
Uandake ua bang-a A -chikkuo segipa ki -taprangnatalatdapani noksarangko 
salaha. 

Photogyaphyba mingsa uni namnikgipa hobby ongachim. Uo banga 
gitchamcamerarangdongachimjerangan da-ode ‘antique piece’ ong-aijok. 
Uni jakkalgitcham camerarangni dam-ara Rs.2/- dakgipa oni intalan donga. 
Ua photo ka-aniko namen gisik nange dakachim aro ua kamo namen kusiniko 
man-achim. Unomiting sombirango Turao photo ka-na changgiparang namen 
komibeachim . Uni kamoni neng-takani ja-mano ua uni photographyko 
chu-gimik somoi ra-e a bachengtaiaha, aro nokon studioko kulie uko 
“Kanggira Studio” mingaha. 

Ua mikcha-ka-sagrikani golporang, ma-gitcham-pagitchamrangni 
goiporang, dakmesokani golporang, kan-dikgipa dakmesokani aro 
pocdorangko .seaha. Uni see donanggimin poedorangko 2008 bilsio ‘ Angni 
Ring-anirang’ ine ki tap kingsao man-gope chapa ka-ataha. ‘Angni 
Ring-anirang' inc mingani mtksonganiara, uni pocdorangoni bang-batanan 
ua sulko bikotaha ba badiaba sulrangna ma-kcate seani gimin uarangko git 
gitaba jakkalna man-achim. Ua Garo Literature Society ko 
rikdilgiparangoniba saksa ong achim aro uko tange rakkina rakbeen kamko 
ka-angaha. Baren aro Meckenson Rongmitu an-tangtangni man-a gita “A-chik 
Ku-rang” magazine ko tangatpilna jotton ka e kamko ka aha. Ring-ani aro 
doka-dam-aniba mingsa uni namnikgipa somoi re-atani chol ong achim. 
Jekon uni dcpanterang uoniko man-rikaha. 

B S. Bangshall uni bon-kamgipa salrangko sea-jotanio aro photogra- 
phy-o re-ataha. 1988 bilsini November 18 tariko Garo Literature Society 
“Seminar on Garo Literature” ko ong-ataha aro ua tom-aniona ua Guest of 
Honour dake okamako man-aha. Ua, ua tom-anio talatdapanirang aro 
agandapanirango bak ra-paaha aro ‘Guest of Honour’ ong-e ua Garo Lan- 
guage & Literature ni namdaprorobaani aro silrorobaani bidingo agananiko 
dakengmitingo ua rang-san blood pressure stroke ong-e ga-akaha aro uko 
mikselgijako Christian hospitalona ra-ange sananiko dakaha indiba 
mikselchipjaha, indaken sal chikkungni ja-mano ua 1988 ni November 27 
tariko ia a-gilsakko watangaha. Uni a-gilsakko watanganiara A-chik jatna 
dal-a gimaani ong-genchimoba uni donanggimin sea-Jotanirang aro 
gamchatgipa kamrang jatna daksningani aro skie ra-ani ong-angskachina; 
jechin pangnan uni bimungjco tange rakkigen. 

